Castello de Kalmar

Le Castello de Kalmar es situate al Slottsfjärden (Golfo del castello), un golfo del Mar Baltic, ubi le porto medieval de Kalmar esseva. Illo ha habite un rolo importante in le historia de Svedia desde le comenciamento del edification al fin del 12-e seculo. Durante le regno de Knut Eriksson esseva edificate un turre ronde de guarda. Magnus Ladulås faceva edificar durante le annos 1280 un castello de fortification circum le turre le qual alora esseva le turre principal del castello. Le Castello de Kalmar esseva considerate como uno del quatro le plus importante fortalessas de Svedia. Le alteres esseva Tre Kronor in Stockholm, Viborg in Finland e le Fortalessa de Älvsborg al fluvio Göta Älv in le vicinitate de Göteborg. Iste quatro fortalessas stabilisava le pais.
 Historia 
Durante le 12-e seculo esseva edificate un bastion que esseva le predecessor del Castello de Kalmar. Illo non esseva situate al mesme loco como le castello de hodie ma in le vicinitate sur le continente. Jam al fin del 12-e seculo on comenciava edificar un castello sur le loco presente, i-e sur le peninsula foras del porto del urbe. 
Secundo le maniera normal de edificar fortalessas in ille tempore illo consisteva de turres con muralias intermediari. Successivemente on edificava casas al interior del muralias lo que postea deveniva le castello.

 Le centro del Union de Kalmar 
In 1397 le castello esseva le centro pro un del plus importante eventos politic in le historia Nordic, le fundation del Union de Kalmar 1397-1523, un union inter le paises Nordic, create per le potente regina Margareta I de Danmark (Margrete 1. in danese). 

 Le epocha de gloria 

Quando le rege futur Gustav Vasa le 31 de maio 1520 retornava ab Lübeck post su exilio ille arrivava a Kalmar ma ille quittava Kalmar satis rapidemente a causa de manco de suppporta in su essayos comenciar un revolta contra le rege danese Kristian II (Christian 2. in danese) 1481 - 1559, appellate "Kristian le Tyranno" in Svedia.

Durante le 16-e seculo le castello habeva su epocha de gloria e alora illo recipeva su vista de hodie. Le rege Gustav Vasa e duo de su filios, Erik XIV e Johan III reedificava le castello del medievo a un palatio de luxo digne de un rege de Renascentia. Excepte le vetule serie de casas on alora edificava duo nove series de casas, durante que le vetule turre principal, que obstrueva iste edification, esseva demolite. Tres turres tamben esseva reedificate a alas, i.a. le si appellate Turre de aqua. Le altere turres esseva fornite con tectos in stilo de Renascentia. Le ecclesia del castello esseva edificate 1589-1592. Durante iste tempore multe altere reconstructiones esseva effectuate, i.a. portales e le edificio del fonte de aqua in le corte interior del castello. Le salas alora recipeva lor interiores phantastic, e le partes differente del castello esseva combinate a ille unitate perfecte e de un fortification de defensa e de un castello de fees lo que forma le castello de Kalmar.
Le quatro turres ronde in le angulos del peninsula, le quales jam Gustav Vasa habeva comenciate edificar, esseva complite durante le initio del 17-e seculo. Le armamento del castello alora consisteva de 287 canones. Durante le Guerra de Kalmar 1611-1612 multe partes de iste armamento esseva destruite ma tosto illo esseva restituite e durante le secunde medietate del 17-e seculo le castello ancora esseva considerate como un fortification forte.

 Decadentia e prision 
In le fin del 17-e seculo le castello finiva esser un castello regal e con isto comenciava un longe tempore de decadentia del celebre castello que haveva essite assediate 22 vices durante 394 annos, ma nunquam habeva essite conquirite per assalto. In 1766 esseva decidite que le castello deberea esser remediate ma troppo tarde, alora le tectos esseva toto putrite e habeva cadite, le solos tamben esseva putrite e le muros partialmente habeva cadite. Con isto le ancian castello regal finiva esser un fortalessa e in vice illo esseva un destilleria regal. Partes del castello tamben esseva usate como prision. Le circumstantias del prisioneros esseva abhorrente e causava multe planctos al rege, tamben ab illes qui visitava le prison, e mesmo ab le governator del provincia (landshövdingen). Multe prisioneros esseva affligite per scorbuto e illes non recipeva vestimentos apte e nulle ligno de calefaction durante le hiberno.

 Reedification 
Durante le annos 1850 esseva un reparation del castello comenciate. Le rege Oscar I reinstallava le edificio del fonte de aqua in le corte del castello e le salon elegante del rege Erik XIV esseva restaurate. Le prisioneros esseva movite ab le castello in 1852 e le parlamento consntiva a un contribution de 80 000 coronas pro un restauration del exterior del castello quando le turres recipeva nove tectos. Desde ille tempore le castello ha essite ben mantenite e hodie illo es le plus ben conservate castello de Renascentia de Svedia.

 Attractiones 
	Le salon elegante de Erik XIV con abundante decorationes de intarsia e stucco e un friso con motivo de chassa.
	Le portales scupturate:
	Le excellente puteo de aqua ab 1578 sur le corte del castello.
	Un focar aperte gigantesc con spatio pro un cavallero sur un cavallo

 Videos del castello 
Le jornal local Barometern ha publicate un serie de videos de partes differente del castello. Textos e discursos solmente es in svedese ma illos da un vista interessante del interiores e del exterior del castello. 
Le adresse es http://www2.barometern.se/flash/slottet/  e clicca ibi specialmente sur le ligamine "Upptäck" pro vider videos. Il ha plure altere ligamines ma non in interlingua.

Categoria:Edificios in Svedia